b'\n_START_ARTICLE_\nLetali\xc5\xa1\xc4\x8de Lesce\n_START_SECTION_\nTradicija padalstva\n_START_PARAGRAPH_\nZnano je, da je prav Letali\xc5\xa1\xc4\x8de Lesce zibelka svetovnega padalskega \xc5\xa1porta. Od leta 1947 je brez prekinitev dal v Sloveniji najve\xc4\x8d aktivnih tekmovalcev, padalcev in u\xc4\x8diteljev padalstva. Padalci so vsa ta leta in \xc5\xa1e danes krojijo svetovni vrh v klasi\xc4\x8dnih padalskih disciplinah in paraskiju. V svoji zbirki imajo \xc4\x8dez 30 naslovov svetovnih prvakov, kar je najve\xc4\x8d od \xc5\xa1portov v Sloveniji. Krovec vseh le\xc5\xa1kih uspehov je trener Drago Bun\xc4\x8di\xc4\x8d._NEWLINE_Avgusta 1951 je bilo v Lescah organizirano I. Svetovno prvenstvo v padalstvu. Letali\xc5\xa1\xc4\x8de Lesce je bil gostitelj \xc5\xa1e X. (September 1970) in XX. (September 1990) Svetovnega prvenstva v klasi\xc4\x8dnih padalskih disciplinah.\n_START_SECTION_\nJadralno letalstvo\n_START_PARAGRAPH_\nLetali\xc5\xa1\xc4\x8de Lesce je najbolj\xc5\xa1e izhodi\xc5\xa1\xc4\x8de v Sloveniji za dolge in kakovostne prelete z jadralnimi letali; bilo pa je tudi \xc5\xbee izhodi\xc5\xa1\xc4\x8de za postavljanje tako dr\xc5\xbeavnih, kot tudi svetovnih rekordov. Zaradi neposredne bli\xc5\xbeine Karavank in Julijskih Alp je mo\xc5\xbeno dose\xc4\x8di glavno alpsko verigo, ki omogo\xc4\x8da prelete tudi v smeri Nem\xc4\x8dije in \xc5\xa0vice. Profil terena omogo\xc4\x8da sorazmerno zgodnji za\xc4\x8detek termike in tudi izkori\xc5\xa1\xc4\x8danje pobo\xc4\x8dnih vzgornikov ob vetrovih severnih in ju\xc5\xbenih smeri. Zaradi na\xc5\xa1tetih naravnih lastnosti so zelo pogosti preleti dol\xc5\xbeine okrog 500 km, ni\xc4\x8d neobi\xc4\x8dajnega pa niso niti precej dalj\xc5\xa1i preleti._NEWLINE_Jadralno letenje je samo eden od dejavnikov, da je letali\xc5\xa1\xc4\x8de Lesce najbolj znano slovensko letali\xc5\xa1\xc4\x8de in je znano tudi \xc5\xa1irom po Evropi. Vsako leto ga obi\xc5\xa1\xc4\x8de mnogo tujih jadralnih pilotov (predvsem iz Avstrije in Nem\xc4\x8dije, kar je tudi pomemben prispevek k turizmu v regiji.\n_START_SECTION_\nAvtokamp in restavracija na letali\xc5\xa1\xc4\x8du\n_START_PARAGRAPH_\nLetali\xc5\xa1\xc4\x8de ima na posebej urejenem prostoru sanitarne objekte z vsemi potrebnimi priklju\xc4\x8dki za kampiranje. Na samem letali\xc5\xa1\xc4\x8du stoji tudi restavracija s teraso na kateri je mo\xc5\xbeno opazovati vzletanje in pristajanje letal.'